Освен това на 17 декември 2019 г. Комисията започна задълбочено разследване за оценка на предложеното придобиване на Daewoo Shipbuilding & Marine Engineering CO., Ltd (DSME) от страна на друга корабостроителна група — Hyundai Heavy Industries Holdings (HHIH), в съответствие с Регламента на ЕС за сливанията. Комисията се опасява, че сливането може да намали конкуренцията на различни световни пазари за строителство на товарни кораби. Строителството на товарни кораби е важен отрасъл за ЕС. Европейските корабоплавателни дружества са основни клиенти на DSME и HHIH и представляват 30 % от световното търсене на товарни кораби.

Освен това на 16 май 2019 г. в две решения за постигане на споразумение Комисията наложи глоби на пет банки за участие в два картела на Международния валутен пазар за спот сделки (FOREX) за 11 основни валути. С първото решение (т.нар. картел „Forex — Three-Way Banana Split“) беше наложена глоба на обща стойност 811 милиона евро на Barclays, Royal Bank of Scotland (RBS), Citigroup и JPMorgan. Нарушението е започнало на 18 декември 2007 г. и е приключило на 31 януари 2013 г. С второто решение (т.нар. картел „Forex-Essex Express“) беше наложена глоба на обща стойност малко под 258 милиона евро на Barclays, RBS и MUFG Bank (бившата Bank of Tokyo-Mitsubishi). Нарушението е започнало на 14 декември 2009 г. и е приключило на 31 юли 2012 г. Обединената банка на Швейцария бе адресат и на двете решения, но не ѝ беше наложена глоба, тъй като тя разкри пред Комисията съществуването на картелите.

На 9 декември 2015 г. с Регламента за обменните такси бяха въведени тавани на обменните такси, които преди това значително се различаваха в отделните държави в ЕИП. Понастоящем Комисията извършва оценка на изпълнението на Регламента за обменните такси от 2015 г. и възложи проучване в тази връзка. Комисията приключи отделни антитръстови разследвания във връзка с многостранните обменни такси на Mastercard, Visa Inc. и Visa International, които са се прилагали за операциите в ЕИП, извършвани с потребителски дебитни и кредитни карти, издадени извън ЕИП (междурегионални многостранни обменни такси). В Регламента за обменните такси не са определени тавани за тези многостранни обменни такси, които представляваха значителна тежест за европейските търговци и повишаваха цените на дребно за потребителите. През 2014 г. вследствие на поетите от Visa Europe ангажименти производствата, свързани с въпросното предприятие , бяха приключени. През 2019 г. всяко от предприятията Mastercard, Visa Inc. и Visa International поотделно предложи да изпълни ангажименти, които биха намалили междурегионалните многостранни обменни такси средно с 40 %, в съответствие с определените обвързващи тавани или по-ниски от тях. На 29 април 2019 г. Комисията прие две решения, като направи тези ангажименти правно обвързващи съгласно антитръстовите правила на ЕС .

Продължаване на борбата с трансграничните антиконкурентни практики на единния пазар AB InBev е най-голямата пивоварна в света. Най-популярната ѝ марка бира в Белгия, която представлява приблизително 40 % от общия белгийски пазар на бира по отношение на обема на продажбите, е Jupiler. AB InBev продава Jupiler и в други държави — членки на ЕС, включително Нидерландия и Франция. В своето разследване, което започна през юни 2016 г., Комисията установи, че в Нидерландия AB InBev продава Jupiler на търговци на дребно и търговци на едро на по-ниски цени, отколкото в Белгия, заради по-голямата конкуренция. Комисията заключи също, че AB InBev има господстващо положение на белгийския пазар на бира и е злоупотребило с господстващото си положение на пазара, като е ограничило възможността за супермаркетите и търговците на едро да купуват Jupiler на по-ниски цени в Нидерландия и да я внасят в Белгия. Следователно трансграничните продажби на единния пазар са били ограничени и потребителите в Белгия е трябвало да плащат повече за Jupiler. Нарушението на правилата на ЕС за конкуренцията е продължило от 9 февруари 2009 г. до 31 октомври 2016 г. и глобата, наложена на AB InBev от Комисията, възлиза на 200 409 000 EUR. С решението си Комисията също така направи корективната мярка, която гарантира, че AB InBev осигурява задължителна информация за храните върху опаковките на своите продукти както на френски, така и на нидерландски език, правно обвързваща за следващите пет години. Комисията реши да намали глобата на AB InBev с 15 % в контекста на признаването на нарушението от страна на AB InBev и прилагането на корективни мерки, насочени към стимулиране на трансграничната търговия с неговите продукти. Съгласно антитръстовите правила на ЕС господстващото положение на пазара само по себе си не е незаконно. Дружествата с господстващо положение обаче имат специална отговорност да не злоупотребяват със своята пазарна сила чрез ограничаване на конкуренцията на пазара, на който доминират, или на други пазари.

На 25 март 2019 г. Комисията глоби Nike с 12,5 милиона евро заради това, че е забранило на търговци да продават лицензирани мърчандайзингови стоки на някои от най-популярните футболни клубове и федерации в Европа, на други държави в рамките на ЕИП. В своето разследване Комисията установи, че неизключителните лицензионни споразумения и споразумения за неизключителна дистрибуция на Nike са нарушили правилата на ЕС за конкуренцията, наред с другото, заради клаузи, които изрично забраняват активните и пасивните онлайн и офлайн продажби за държави от ЕИП, които не са специално разпределени на лицензополучателите. Nike също така е приложило някои мерки за косвено налагане на тези ограничения върху продажбите, например като е заплашило лицензополучателите с прекратяване на договорите с тях и е извършило одити, за да гарантира спазване на ограниченията. По подобен начин на 9 юли 2019 г. на Sanrio беше наложена глоба в размер на 6,2 милиона евро за ограничаване на търговците да продават лицензионни стоки на други държави в рамките на ЕИП. Това ограничение се е отнасяло за продукти, показващи измислени персонажи, които са собственост на Sanrio, като например Hello Kitty. По-специално Sanrio е ограничило езиците, които лицензополучателите са можели да използват върху мърчандайзинговите стоки. Незаконните практики на Sanrio са продължили приблизително 11 години. Всяко от предприятията Sanrio и Nike е получило 40 % намаление на наложените му глоби, тъй като освен че е признало нарушението, също така е съдействало на Комисията в голяма степен, като е надхвърлило правно задължение за съдействие. Комисията проведе и трето разследване по отношение на лицензионните практики на Universal Studios — собственик, наред с другото, на правата за филмовите поредици „Миньоните“ и „Джурасик свят“.

На 27 септември 2019 г. Комисията наложи на Coroos и Groupe CECAB глоба в размер на общо 31,6 милиона евро за нарушаване на антитръстовите правила на ЕС. Bonduelle не беше глобено, тъй като то разкри пред Комисията съществуването на картела. Bonduelle, Coroos и Groupe CECAB са участвали повече от 13 години в картел за доставка на определи видове консервирани зеленчуци на търговци на дребно и/или предприятия в областта на ресторантьорството в ЕИП. Предприятията са определяли цените, постигали са съгласие относно пазарните дялове и количествените квоти, разпределяли са клиенти и пазари, координирали са отговорите си на тръжни процедури и са обменяли търговска информация с чувствителен характер. Нарушението е обхващало цялото ЕИП и е продължило от 19 януари 2000 г. до 11 юни 2013 г. за Bonduelle, и до 1 октомври 2013 г. за Coroos и Groupe CECAB. Трите дружества признаха участието си в картела и приеха уреждане на случая със споразумение.

Освен това през ноември 2019 г. Комисията откри официална процедура по антитръстово разследване, за да оцени дали две от най-големите френски групи за търговия на дребно, Casino Guichard-Perrachon (известна като „Casino“) и Les Mousquetaires (известна като „Intermarché“) , са координирали поведението си на пазара в нарушение на правилата на ЕС за конкуренцията. Разследването е част от усилията на Комисията да гарантира, че съвременната търговия на дребно с хранителни стоки осигурява ползи за потребителите.

Политиката в областта на конкуренцията допринася за иновативни лекарствени продукти на достъпни цени

На 28 януари 2019 г. Комисията публикува доклада „Competition enforcement in the pharmaceutical sector (2009-2017) – European competition authorities working together for affordable and innovative medicines“ („Прилагане на законодателството в областта на конкуренцията във фармацевтичния сектор (2009—2017 г.) — съвместна работа на европейските органи в областта на конкуренцията за постигане на иновативни лекарствени продукти на достъпни цени“) . В доклада са представени цялостен преглед и примери за начина, по който Комисията и националните органи в областта на конкуренцията на 28-те държави членки са приложили антитръстовите правила и правилата за сливанията на ЕС във фармацевтичния сектор в периода между 2009 г. и 2017 г. В доклада се констатира, че прилагането на законодателството на ЕС в областта на конкуренцията е помогнало за поддържането на равнището на иновациите в сектора чрез намесата срещу практики, които са можели да нарушат стимулите за въвеждане на иновации.

През 2019 г. Комисията продължи производствата по две дела, в които разследва предприятия, за които се подозира, че възпрепятстват или намаляват достъпа на потребителите до ефективни и иновативни лекарствени продукти на достъпни цени. Първото дело се отнася до т. нар. практики „плащане с цел забавяне“ („pay-for-delay“), възпрепятстващи навлизането на пазара на генеричен модафинил — лекарствен продукт за лечение на нарушение на съня. Комисията има за цел да приключи това разследване през 2020 г. Второто дело се отнася за текущото официално антитръстово производство на Комисията срещу предприятието Aspen Pharma относно подозирана злоупотреба с неговото господстващо положение на пазара. Комисията разследва твърдения, че Aspen Pharma може да е наложило несправедливи и прекомерно високи цени за редица лекарствени продукти за лечение на рак във всички държави в ЕИП, с изключение на Италия . Комисията има за цел да приключи това дело през 2020 г.

9. Транспортни и пощенски услуги

Конкурентоспособността на секторите за транспортни и пощенски услуги е важна за добре функциониращ единен пазар и оказва положително въздействие върху други сектори на европейската икономика, която е интегрирана в световните пазари. В тези сектори конкуренцията е особено важна за потребителите, растежа и работните места.

Държавната помощ в транспортния сектор допринася за предотвратяването на нарушения на конкуренцията

На 2 август 2019 г. Комисията установи, че маркетинговите споразумения, сключени между местното Сдружение за популяризиране на туристически и икономически потоци („APFTE“) и Ryanair на летище Монпелие, са незаконни съгласно правилата на ЕС за държавна помощ. В периода между 2010 г. и 2017 г. APFTE е сключило различни маркетингови споразумения с Ryanair и неговото дъщерно дружество Airport Marketing Services (AMS), съгласно които авиокомпанията и нейното дъщерно дружество са получили плащания в замяна на популяризирането на Montpellier и околната област като туристическа дестинация на уебсайта на Ryanair. Тези плащания са дали на Ryanair избирателно предимство пред неговите конкуренти. Сега Франция трябва да възстанови незаконната държавна помощ за Ryanair в размер на 8,5 милиона евро. Понастоящем Комисията разследва допълнителни споразумения между публичните органи и авиокомпаниите на регионалните летища Girona и Reus в Испания.

На 28 февруари 2019 г. Комисията откри процедура по задълбочено разследване, за да оцени дали датската и шведката публична подкрепа за фиксираната железопътна връзка Øresund е била в съответствие с правилата на ЕС за държавна помощ. Освен това през юни 2019 г. Комисията откри процедура по задълбочено разследване, за да определи дали моделът на публично финансиране на фиксираната железопътна връзка Fehmarn Belt между Дания и Германия е бил в съответствие с правилата на ЕС за държавна помощ. И двете задълбочени разследвания следват отмяната от страна на Общия съд на предходни решения на Комисията за одобряване на съответната подкрепа.

На 16 декември 2019 г. Комисията одобри, съгласно правилата на ЕС за държавна помощ, пет схеми за подкрепа на морския транспорт в Дания, Естония, Кипър, Полша и Швеция . Схемите насърчават регистрацията на кораби в Европа и допринасят за конкурентоспособността на сектора в световен мащаб, без да се нарушава неправомерно конкуренцията.

Държавна помощ за пощенските услуги: запазване на еднакви условия на конкуренция

Контролът на държавната помощ в сектора на пощенските услуги гарантира, че когато на даден доставчик на пощенски услуги, обикновено заверения, е възложено задължение за извършване на обществена услуга, свързано с високи разходи, компенсацията за доставчика не нарушава конкуренцията между заварените доставчици на пощенски услуги и новите участници.